<classify> Ushindi huo wa Simba umeshusha presha kwa mashabiki wake kwani sasa inakaribia kukata tiketi ya kushiriki michuano ya kimataifa mwakani kama itatwaa kombe kwani bingwa wa michuano hiyo anashiriki Kombe la Shirikisho Afrika.Simba inamsubiri mshindi wa mechi nyingine ya nusu fainali itakayochezwa leo kati ya mabingwa watetezi Yanga na Mbao kwenye uwanja wa CCM Kirumba Mwanza. Simba ikicheza na Yanga fainali, zitagawana nafasi ya kushiriki Ligi ya Mabingwa Afrika na Kombe la Shirikisho kwani timu hizo pia zinakimbizana kwenye kuwania ubingwa wa Ligi Kuu zote zikiwa kwenye nafasi nzuri.Bingwa wa Ligi Kuu anashiriki michuano ya Ligi ya Mabingwa Afrika. Lakini kama Yanga itafungwa na Mbao leo ingawa inapewa nafasi ndogo kisha Simba ikafungwa na Mbao kwenye fainali inaweza isishiriki michuano ya kimataifa kama pia itaukosa ubingwa wa Ligi Kuu ambao kwa hesabu za harakaharaka, Yanga ina nafasi kubwa zaidi ya kuutwaa.Katika mechi ya jana, Simba ilionekana kuwa vizuri zaidi ya Azam kuanzia kipindi cha kwanza cha mchezo huo ikionekana kukamilika karibu kwenye kila idara. Bao la Simba jana lilifungwa dakika ya tatu ya kipindi cha pili kupitia kwa Mohamed Mo Ibrahim akiunganisha mpira wa krosi wa Laudit Mavugo.Kuingia kwa bao hilo kuliiamsha Azam ambapo katika dakika ya 52 Aggrey Morris nusura asawazishe lakini akiwa kwenye nafasi nzuri shuti lake lilipaa juu ya mwamba. Timu zote zilimaliza pungufu mechi hiyo baada ya mwamuzi Mathew Akrama aliyekuwa akichezesha mechi hiyo kumpa kadi nyekundu Salum Aboubakar Sure Boy katika dakika ya 16 baada ya kumfanyia madhambi Ibrahim Ajibu.Dakika ya 78, Simba ilimpoteza mfungaji wa bao lake Mo baada ya kupewa kadi ya pili ya njano baada Azam na hivyo kutolewa nje. Ushindi huo umeifanya Simba ilipe kisasi kwa Azam baada ya kuifunga mechi mbili kati ya tatu walizokutana msimu huu kabla ya jana na mechi hiyo kufanya timu hizo kutambiana kwa zamu.Timu hizo zilikutana katika mechi ya kwanza ya Ligi Kuu, Simba ilishinda kwa bao 1-0, Azam ikashinda kwa idadi kama hiyo ya bao katika fainali za kombe la Mapinduzi, na ikashinda tena kwa idadi hiyohiyo katika mechi ya raundi ya pili ya Ligi Kuu, na jana Simba imeshinda tena kwa bao 1-0.  <topic>: michezo 